Mazurek, Milan, poslanec NR SR (2021-09-22):
Vážený pán predsedajúci, vážené dámy, vážení páni, oceňujem toto uznesenie, ktoré tu opozičná strana predložila, pretože baviť sa o demokracii v tomto pléne je podľa môjho názoru dňom za dňom viac a viac dôležité. Baviť sa o demokracii je totižto dôležité, pretože vidíme nielen ako opoziční poslanci, ale aj občania Slovenskej republiky, že práva obyvateľov Slovenskej republiky, základné ľudské práva, ktoré by mali byť vlastné každému a neodnímateľné, sú tu pošliapavané dňom za dňom. Pozrite sa dnes na situáciu napríklad v okrese Bardejov. Bardejov je podľa toho ich vymysleného COVID automatu, ktorý si maľujú podľa toho, ako sa pán Mikas ráno zobudí, v čiernej farbe, V čiernej farbe majú podľa tohto COVID automatu povinnosť ľudia od deviatej hodiny nevychádzať z domu. Aj napriek tomu, že nie je núdzový stav, aj napriek tomu, že vláda nemá kompetenciu niečo také ľuďom nariadiť, to normálne nadrzo urobila a ľudia zo strachu pred policajtami, ľudia zo strachu pred pokutami to dodržiavajú. Čo iné to je ako stav absolútneho chorého bezprávia? Za normálnych okolností by som, samozrejme, bojoval aj proti zavedeniu núdzového stavu, pretože na ňom nevidím význam, nevidím preňho zmysel, lenže vy ani núdzový stav nemáte a občania Slovenskej republiky už dnes asi v dvoch okresoch v rozpore s Ústavou Slovenskej republiky, o ktorej je toto uznesenie, nemôžu vychádzať z domu. A potom nám tu bude nejaký Dostál alebo nejaký iný panáčik dávať prednášky o demokracii, o demokratických hodnotách. Skúste napadnúť to, čo som povedal! Skúste vyvrátiť to, že ľudia na Slovensku sú v rozpore s Ústavou Slovenskej republiky, bez toho, aby ste mali núdzový stav, držaní doma. Pýtam sa vás, či toto bol cieľ, do ktorého ste chceli Slovenskú republiku dostať. Či toto bol nejaký ten vysnený stav, ktorý ste zo Slovenskej republiky chceli urobiť, aby sa obyvatelia Slovenskej republiky už tak veľmi báli, že nedokážu ani len stáť za svojimi vlastnými ústavou garantovanými právami. To je desivé! A vidíme, že vy nemáte žiadnu úctu k obyvateľom Slovenskej republiky, nemáte žiadnu úctu k ľuďom, ktorí nechcú nič iné len napraviť tú chybu, ktorá sa udiala 29. februára 2020, kedy vám na základe klamlivých sľubov, na základe toho, že ste im mazali medové motúzy priamo popod nos a že im Igor Matovič sľuboval hory-doly a ukázal sa ako najväčší pokrytec a klamár, vám dali šancu zvíťaziť vo voľbách. A vaša vládna koalícia ukázala, že dokonca aj vaše vlastné programové vyhlásenie je pre vás len zdrap papiera, že neplníte žiadne zo svojich sľubov. Naopak, že ľudí obmedzujete, že im beriete ich práva a že ničíte a devastujete ich životy po všetkých stránkach ich každodenného bytia. A z toho dôvodu nechceli nič iné len referendum, referendum, v ktorom budú môcť sami povedať, táto vláda končí, táto vláda už ďalej nebude terorizovať Slovensko a my chceme predčasné voľby. Je to tá najvyššia forma demokracie. Vy ste im mali umožniť len jednu jedinú vec, prísť k urnám a rozhodnúť sa, či vás chcú podporiť, aj to je jedna z možností, aj keď dnes nevidím ako veľmi reálnu, alebo chcú, aby ste skončili a vypadli z tohto pléna, doslova vypadli, tak veľmi sa napätie v slovenskej spoločnosti dá vďaka tomu, čo predvádzate, krájať. Lenže využitím aj pani prezidentky ste referendum poslali na Ústavný súd, natiahli ste to o dva mesiace, dva mesiace ľudia čakali v nádeji na to, že ústavní sudcovia rozhodnú tak, že si ich vôľa bude môcť nájsť cestu k tomu, aby sa mohli realizovať predčasné voľby, ale kdeže, Ústavný súd referendum zamietol a potom prišli opätovné plané sľuby, ktoré dokladujú skutočnosť, že ste banda pokryteckých klamárov. Boris Kollár, Igor Matovič, tí všetci sa zastavili o to, aby mohli ľudia mať referendum o predčasných voľbách, povedali, že boli oklamaní, že boli ukradnutí o možnosť vyjadriť sa, vystaviť tejto vláde účet, vysvedčenie. A tak ľudia na Slovensku opäť čakali, že títo vládni predstavitelia dodržia svoje sľuby a umožnia ľuďom toto referendum, napríklad zmenia ústavu tak, aby to bolo možné, zmenia rokovací poriadok, aby sa o tom mohlo znovu hlasovať za predpokladu, že sa o tom nesmie rokovať kvôli nejakej šesťmesačnej lehote, a následne uznesením vypíšu referendum, podľa ktorého sa budú môcť obyvatelia rozhodnúť. To sú slová Borisa Kollára a slová Igora Matoviča. Ľudí, ktorí povedali, že rešpektujú vôľu tých 600-tisíc obyvateľov Slovenskej republiky, ktorí vraj majú právo sa vo voľbách rozhodnúť. A teda tu máte návrh, predchádzajúci rokovací bod bol presne o tomto, a tu máte uznesenie, ktoré sa týka toho istého. Ja to plne podporujem, budem za to hlasovať, pretože mi záleží na tom, aby ľudia mali právo tak ako vládu zvolia, tak aj vládu odvolať. Záleží mi na tom, aby ľudia mali právo vo voľbách rozhodnúť, komu dajú svoju dôveru, a napraviť tú tragickú chybu, ktorú si uvedomuje viac ako 80 % slovenskej verejnosti. Keďže na rozdiel od vás nemám pocit, že ľuďom ničím životy, nemám pocit, že ľuďom dvíham dane, že ľuďom dvíham ceny energií, že ľuďom po každej stránke obmedzujem ich ľudské práva, tak sa nebojím postaviť ako jeden z kandidátov na poslancov a získať alebo uchádzať sa o dôveru ľudí. Ja chápem, že vy sa bojíte, skutočne boli ste tu veľmi trefne nazvaní hlasovacími zariadeniami, pročkovcami a podobne, to po všetkých stránkach vystihuje vašu politickú pôsobnosť, vašu intelektuálnu kapacitu, skrátka je to dobrý pojem. No a títo páni pročkovci sa teda veľmi boja ísť do predčasných volieb, pretože tie preferencie hnutia OĽANO sú asi štvornásobne nižšie, ako to bolo vo výsledku volieb. A keď necháte Igora Matoviča ešte párkrát vystúpiť, tak to možno pôjde aj pod päť percent, lebo on má na to talent. Všetkým ukazuje, že nie je úplne normálny. Z toho dôvodu je logické, že sa bojíte, že chcete si udržať to vaše teplé miestečko, že chcete mať ten svoj plat, že chcete naďalej len stláčať gombíky a pre Slovensko predstavovať len a len záťaž a nič hodnotné nevytvárať, nepomáhať, naopak, škodiť. Lenže my ako opoziční politici, ako ľudia, ktorí bojujú za záujmy ľudí, sme tu preto, aby sme vám povedali, že tá doba tak či tak raz skončí, tak či tak raz skončí a ľudia si vás budú do konca vašich životov pamätať ako tých, ktorí pošliapali ústavu, ako tých, ktorí umožnili neuveriteľnú nezákonnosť, ako tých, ktorí umožnili vznik organizovanej zločineckej skupiny v polícii, na prokuratúre a v justícii, ktorá zničila množstvo ľudských osudov bez dôkazov, a budú si vás pamätať ako tých, ktorí mučili v kolúznej väzbe nevinných ľudí. Tak si vás budú pamätať, ako tých, ktorí to všetko dosvedčili, lebo to sú už dnes známe fakty. Z tohto dôvodu, aj keď uznesenie nemá nejakú právnu záväznosť, ho vnímam ako silný signál, ktorý môže Národná rada vyslať voči vláde, ktorá je skutočne nedemokratická, totalitná a ktorá bezprecedentným spôsobom pošliapala ústavu. A taktiež využijem toto miesto, aby som vyzval poslancov strany SMER, aby pripojili svoje podpisy k tomu návrhu na odvolávanie vlády. Pretože ja nevidím zmysel v takýchto naťahovačkách, nechápem, čo týmto chcú dosiahnuť a myslím si, že už dávno mali priložiť ruku k dielu a mohli sme tu stáť a pred celou verejnosťou vypočítavať všetky šialené, devastačné kroky tejto vlády voči slovenskému národu. Ďakujem veľmi pekne.